Een in hof ná moord op bejaarde manDuncan Lethbridge (Foto: Instagram) ŉ 35-jarige man het Woensdag in die Humansdorp-landdroshof verskyn in verband met die moord op die 76-jarige Duncan Lethbridge van St. Francisbaai in die Oos-Kaap. Lethbridge is verlede week dood nadat hy, sy vrou en die egpaar se huiswerker in hul huis oorval, vasgebind en aangerand is. Kapt. Gerda Swart, woordvoerder van die polisie, sê die saak teen Bongani Faku is tot 29 Augustus uitgestel. Volgens Swart is daar ŉ moontlikheid dat Faku om borgtog sal aansoek doen. Indien wel, sal die staat dit teenstaan. Maroela Media het vroeër berig die 53-jarige huiswerker was verlede Donderdag omstreeks 17:00 buite die egpaar se huis doenig toe sy deur twee gewapende mans oorval is. Die mans het haar by die huis ingedwing waarna sy en die egpaar vasgebind is. Die egpaar is aangerand voordat die verdagtes te voet met kontant en ander waardevolle items gevlug het. Die huiswerker kon haar sowat twee uur later loswikkel en het by die bure gaan hulp soek. Hulle het die polisie en nooddienste na die huis ontbied. Nooddienswerkers het Lethbridge in die sitkamer aangetref, waar hy met sy gesig na onder gelê het. Sy hande was vasgebind en sy mond toegeplak. Hy is op die toneel dood verklaar. ŉ Nadoodse ondersoek het later bevestig Lethbridge het versmoor. Faku is Maandag in Bureaustraat in Humansdorp aangekeer. Die polisie is steeds op soek na ŉ tweede verdagte.